Veldtog teen ‘omstrede’ Mogale City-stadsraad beginDie VF Plus het Vrydag laat hoor hy gaan ŉ dringende versoekskrif rig aan dr. Zweli Mkhize, die nasionale minister vir samewerkende regering en tradisionele sake (Cogta), om onmiddellik in te gryp in die beheer en bestuur van die Mogale City-munisipaliteit wat Krugersdorp, Magaliesburg en Muldersdrift insluit. Jaco Mulder, die VF Plus se leier in Gauteng, het gesê die Mogale City-stadsraad is sedert die 2016- plaaslike regeringsverkiesings toenemend in omstredenheid gehul met sigbare wanadministrasie, swak dienslewering en agteruitgang. “Die rooi ligte flits vir Mogale City wat reeds soortgelyke simptome begin toon as Emfuleni in die Vaaldriehoek wat tans onder administrasie is en waar inwoners dikwels sonder krag en water oor die weg moet kom,” het Mulder gesê. Mulder meen Mogale City se burgemeester, Patrick Lepudi, is op 28 Junie 2017 op ŉ onreëlmatige wyse in sy amp verkies deurdat hy tydens sy eie verkiesing as voorsittende beampte van die stadsraad opgetree het. “Die huidige speaker is op soortgelyke onreëlmatige wyse verkies.” Mulder voer verder aan dat die raad sedert 2016 funksioneer sonder ’n geproklameerde reglement van orde soos vereis word deur die Suid-Afrikaanse Grondwet. “Alle besluite wat die raad sedert die plaaslike regeringsverkiesings van 2016 geneem het, is daarom by implikasie onwettig.” Uhuru Moiloa, Gauteng se LUR vir samewerkende regering en menslike nedersettings het tot dusver volgens Mulder in sy oorsigrol gefaal om dit reg te stel, selfs nadat die VF Plus dit onder sy aandag gebring het. “Die party is in proses om ŉ klag teen die LUR, die burgemeester en speaker voor te berei ingevolge oortredings van die Uitvoerende Lede-Wet.” Volgens Mulder word die speaker en burgemeester se werkswyse gekenmerk deur talle omstrede grondtransaksies en behuisingsontwikkeling by onder meer Hekpoort en Tarlton, asook ŉ onwettige poging van die ANC-speaker om ŉ raadsbesluit op 22 Junie 2018 deur te dwing om ŉ oortrokke fasiliteit van R100 miljoen te bekom. Die VF Plus versoek minister Mkhize om die Gautengse LUR tot orde te roep en om die burgemeester en speaker van Mogale City se raad te verwyder. “Dit is nou tyd dat alle gemeenskappe wat deur die Mogale City-raad bedien word, saamstaan om verdere agteruitgang te verhinder.”